**Α. Μη Λογοτεχνικό**

**Το δύσκολο άθλημα της φιλίας**

*Το παρακάτω διασκευασμένο κείμενο δημοσιεύθηκε στο* [*www.tovima.gr*](http://www.tovima.gr/) *στις 18 Ιουλίου 2020. Υπογράφεται από τον συγγραφέα Aλέξη Σταμάτη.*

Ο Μαρσέλ Προυστ[[1]](#footnote-1) έλεγε πως δεν υπάρχει τίποτα πιο τρυφερό από την αλληλογραφία φίλων που δεν **επιδιώκουν** να συναντηθούν. Αν ζούσε φυσικά στην εποχή των σόσιαλμίντια, ίσως να ισχυριζόταν το ακριβώς αντίθετο.

Η φιλία την εποχή του Διαδικτύου δεν έχει καμία σχέση με αυτό που εννοούσαμε παλιά. Ο ενσώματος εαυτός αντικαθίσταται από τον ψηφιακό, ο οποίος είναι μια **κατασκευή**, μια σκηνοθετημένη επιλογή του τι θέλουμε κάθε φορά να **προβάλλουμε**. Τι φιλίες μπορεί να συνάψει αυτός ο ψηφιακός εαυτός; Κι ακόμη σε περιόδους «σοσιαλμιντιακής» κρίσης, μακροχρόνιες φιλίες (ηλεκτρονικές ή μη) μπορεί να διαταραχτούν για ένα **αιμοβόρο** post[[2]](#footnote-2) ή ένα «λάθος» like[[3]](#footnote-3). Αυτά ακούγονται κωμικοτραγικά, αλλά είναι η θλιβερή πραγματικότητα που **ανέτρεψε** την έννοια της φιλίας.

Δεν είναι τυχαίο ότι όσο μεγαλώνουμε μένουμε με δυο-τρία άτομα που θεωρούμε ουσιαστικά φίλους μας. Συνήθως είναι με άτομα που έχουμε γνωρίσει στην εφηβική ή μετεφηβική ηλικία και για κάποιον λόγο, ο οποίος ίσως να είναι η ανάμνηση της καθαρότητας του αισθήματος, έχουν παραμείνει στη ζωή μας.

Ζούμε λοιπόν στην εποχή της **αντανακλαστικής** φιλίας, όπου η έννοια παραποιείται. Σχεδόν γνωστοί, ακόλουθοι, **προσθήκες** «φίλων» και «φίλοι» «φίλων» προσμετρώνται στους «φίλους» που δεν είναι φίλοι, αφού ούτε την πραγματική τους **εικόνα** έχουμε. Σαν παιχνίδι προφίλ που σε καλεί να μαντέψεις ποιος είναι ο εκάστοτε «φίλος» και βέβαια είναι αυτός που νομίζεις ότι θέλει να είναι. Ζούμε στην εποχή των γνωριμιών. Της **αμοιβαιότητας**, της ανταλλαγής. Της φιλίας του Διαδικτύου.

Επιστρέφοντας στο πόσο δύσκολο και απαιτητικό είναι το αίσθημα της φιλίας είναι γεγονός ότι οι **αληθινές** φιλίες χαρακτηρίζονται από μια σταθερή δοκιμασία. Η σχέση, για να είναι νοηματοδοτημένη, θα δοκιμαστεί. Θα δοκιμαστεί στη σιωπή, θα ακονιστεί στη διαφωνία, θα **σφυρηλατηθεί** στη διεκδίκηση. Θα βιωθεί στη βιωμένη πνευματικότητα και στην προσωπική αναζήτηση, στο άνοιγμα της ψυχής. Η **επικράτησή** της έναντι όλων των δοκιμασιών θα είναι και η τελική σφραγίδα της.

**Θέματα**

Α1. Ποια είναι τα ιδιαίτερα χαρακτηριστικά της φιλίας στην εποχή του διαδικτύου; Να τα παρουσιάσετε συνοπτικά σε 50-60 λέξεις λαμβάνοντας υπόψη σας το περιεχόμενο του κειμένου.

**Μονάδες 15**

**Α2. α)** Στο κείμενο γίνεται χρήση του **α΄ πληθυντικού προσώπου**. Να παραθέσετε δύο (2) παραδείγματα και να εξηγήσετε τι επιτυγχάνει ο αρθρογράφος με τη χρήση του (μονάδες 4).

**Α2. β)** Να αντικαταστήσετε με **συνώνυμες**, χωρίς να αλλάζει το νόημα που έχουν στο κείμενο, τις εξής λέξεις: **επιδιώκουν, κατασκευή, προβάλλουμε, ανέτρεψε, αληθινές, επικράτησή** . (μονάδες 6)

**Μονάδες 10**

**Α3.** Με αφορμή το παραπάνω κείμενο που διαβάσετε στην τάξη σας, αποφασίζεις να δημοσιεύσεις ένα άρθρο 200-250 λέξεων στην **εφημερίδα** του σχολείου σου. Στο κείμενό σας, αξιοποιώντας και τα **προσωπικά σου βιώματα**, να εκθέσεις τεκμηριωμένα τη γνώμη σας σχετικά με το αν στην εποχή μας δοκιμάζονται ή όχι οι φιλικές **σχέσεις των εφήβων**.

**Μονάδες 25**

**ΕΠΙΠΛΕΟΝ ΑΣΚΗΣΕΙΣ:**

* Ψάξτε στο λεξικό τις λέξεις και αντιγράψτε όλες τις πληροφορίες που υπάρχουν: **αιμοβόρος**, **αντανακλαστικός** και **η αμοιβαιότητα**.
* Ψάξτε στο λεξικό πόσες διαφορετικές έννοιες υπάρχουν για τη λέξη, **εικόνα** και να γράψτε μία πρόταση με τη λέξη, **εικόνα** για κάθε διαφορετική έννοια.
* Στο κείμενο υπάρχει η λέξη, **προσθήκη**. Ποια σχέση έχει με τη λέξη, **βιβλιοθήκη**; Θυμηθείτε τι έχουμε πει στην τάξη.

**Β. Λογοτεχνικό Κείμενο**

**Μαρία Πολυδούρη (1902-1930) «Στην φίλη μου»**

*Το ποίημα ανήκει στη Μαρία Πολυδούρη από τη συλλογή «Ανέκδοτα Ποιήματα», 1918 - 1920.*

Όλα τα άνθη τ' αγαπώ

μεθώ στο άρωμά των

το βλέμμα να βυθίζεται

ποθώ στα χρώματά των.

Υπάρχει όμως εν λεπτόν[[4]](#footnote-4)

πολύ ευώδες άνθος

που δεν μαραίνεται ποτέ

και τ' αγαπώ με πάθος.

Αυτό δεν θάλλει[[5]](#footnote-5) στους αγρούς

στους κήπους δεν υπάρχει

και τα αβρά[[6]](#footnote-6) του πέταλα

ο ήλιος δεν θάλπει[[7]](#footnote-7).

Έδαφος έχει δι' αυτό η τρυφερή καρδία

με θέρμην απαράμιλλον[[8]](#footnote-8) και λέγεται Φιλία!

**Θέματα**

**Β1.** Ολόκληρο το ποίημα αναπτύσσεται με βάση μια **παρομοίωση**. Να την εντοπίσετε και να την εξηγήσετε σε μία παράγραφο (60-70 λέξεις).

**Μονάδες 15**

**Β2.** Να δώσετε ένα δικό σας **τίτλο** στο ποίημα, αξιοποιώντας τη **μεταφορική** λειτουργία της γλώσσας.

**Μονάδες 10**

**Β3.** Να γράψεις ένα γράμμα στον/στη φίλο/η σου, στο οποίο θα εκφράζεις τις σκέψεις και τα **συναισθήματά** σου για τη φιλία σας αξιοποιώντας στοιχεία του ποιήματος (100-150 λέξεις).

**Μονάδες 25**

**ΕΠΙΠΛΕΟΝ ΑΣΚΗΣΕΙΣ**

* Γιατί η λέξη βλέμμα γράφεται με δύο (2) **– μ-** ; Σκεφτείτε από ποιο ρήμα προέρχεται.
* **Θάλπει** σημαίνει **ζεσταίνει.** Βρείτε λέξεις με τη βοήθεια του λεξικού που χρησιμοποιούμε στη νέα ελληνική και είναι παράγωγες του ρήματος, **θάλπω.**

**Β. Λογοτεχνικό κείμενο**

**ΚΟΥΛΑ ΑΔΑΛΟΓΛΟΥ (1953 - )**

**Τρυφερότητα**

***Το κείμενο ανήκει στην Κυριακή (Κούλα) Αδαλόγλου και περιλαμβάνεται στη*** *συλλογή* Διπλή άρθρωση, *εκδ. Ταξιδευτής, 2009.*

Ηλικιωμένη ήταν. Καθόταν πάντοτε εκεί, λίγο πριν την Αγίας Σοφίας. Μαυροντυμένη, με μαντίλα στα μαλλιά. Και με ένα οίδημα[[9]](#footnote-9) κάτω από το πηγούνι, σαν πελεκάνος. Η κοπέλα γύρω στα είκοσι, ξανθούλα και γλυκιά. Της έδωσε χρήματα και ένα ζεστό κουλούρι. Έκλαψε η γιαγιά. Τη φίλησε. Είπανε λόγια λιγοστά, γιατί δεν πάει στους γιατρούς, δεν έχω… Κι έκλαιγε η γριά. Η κοπέλα έφυγε. Έβγαλε από την τσάντα της αντισηπτικό μαντιλάκι και σκούπισε το μάγουλό της. Την αναζήτησε ύστερα από λίγες μέρες. Δεν ήταν στη θέση της. Στο διπλανό το μαγαζί δεν ήξεραν.

Η γριά δεν φοράει πια μαύρα ρούχα και μαντίλα. Είναι σε ένα ωραίο πάρκο. Την οδηγεί σκύλος άσπρος με γαλάζια μάτια, να μη φοβάται. Κρατά στο χέρι της ένα λωτό, να λησμονεί τις δυσκολίες του παρελθόντος. Και ένα ολοστρόγγυλο κουλούρι, να θυμάται πώς γνώρισε την τρυφερότητα.

**Β1.** Ποια είναι τα βασικά **πρόσωπο** στο κείμενο; Να τα παρουσιάσετε συνοπτικά και να αναφέρετε τη σχέση μεταξύ τους(50-60 λέξεις).

**Μονάδες 15**

**Β2.** α) Να δικαιολογήσεις αξιοποιώντας τις **εικόνες** του αποσπάσματος τον τίτλο «**Τρυφερότητα**». Θεωρείς αισιόδοξο ή απαισιόδοξο το μήνυμά του;

**Μονάδες 9**

**β)** Να γράψετε τι συμβολίζουν οι εξής φράσεις: «**ωραίο πάρκο**», «**άσπρος σκύλος**», «**λωτός**» και «**κουλούρι**».

**Μονάδες 4**

**γ)** Να εντοπίσετε στο ποίημα μία (1) **παρομοίωση**.

**Μονάδες 1**

**Β3**. Να γράψεις σε μια σελίδα ημερολογίου τις σκέψεις και τα **συναισθήματα** που βιώνεις, όταν συναντάς ανθρώπους που έχουν **ανάγκη** (100-150 λέξεις).

**Μονάδες 25**

1. Γάλλος συγγραφέας, δοκιμιογράφος και κριτικός. [↑](#footnote-ref-1)
2. ανάρτηση [↑](#footnote-ref-2)
3. θετικό σχόλιο [↑](#footnote-ref-3)
4. ένα λεπτό. [↑](#footnote-ref-4)
5. ανθίζει. [↑](#footnote-ref-5)
6. απαλά, τρυφερά. [↑](#footnote-ref-6)
7. ζεσταίνει. [↑](#footnote-ref-7)
8. ασύγκριτη, ασυναγώνιστη. [↑](#footnote-ref-8)
9. πρήξιμο [↑](#footnote-ref-9)